
Tavana Metsätuvan omavalvonnan seurantaraportti 
 
Omavalvontasuunnitelmamme on julkaistu Tavanan verkkosivuilla. Tällä seurantaraportilla julkistamme omavalvonnan toteutumiseen, valvonnan havaintoihin ja kehittämistarpeisiin liittyviä huomioita ja toimenpiteitä. 
Omavalvontasuunnitelmamme mukaisen toiminnan toteutumista seurataan ja arvioidaan muun muassa säännöllisillä johtamiskeskusteluilla, poikkeamien seurannalla, auditoinneilla, asiakas- henkilöstö-, läheis- ja tilaajakokemuksen mittaamisella. 
Tämä raportti kuvaa omavalvontasuunnitelmamme toteutumista, toiminnassamme havaittuja kehittämistarpeita ja myös aloitettuja kehittämistoimenpiteitä ajalla 01.05.2026-31.08.2026. 
 
Asiakaskokemus ja osallisuus  
 
Viimeisimmän raportoidun asiakaskyselymme, toteutettu 5/2026, perusteella asiakkaamme ovat erittäin tyytyväisiä palveluiden toteutumiseen ja siihen, että heidät kohdataan yksilöllisesti ja heillä on mahdollisuus osallistua asiakaskokouksiin ja toiminnan suunnitteluun. Asiakkaat ovat kokeneet käynnit päivätoiminnassa mielekkäiksi, monipuolisiksi ja turvallisiksi. Päivätoiminnan ruoasta on tullut erityisen hyvää palautetta niin arjessa kuin kyselyissäkin. Suositteluindeksissä (NPS) havaittiin nousua edelliseen kyselyyn verrattuna. Asiakkailla on mahdollisuus antaa palautetta päivittäisessä arjessa ja syyskuussa järjestettävissä yhteisökokouksissa palautetta kerätään jälleen kootusti.

Kevään kyselyssä asiakkailta tuli erityisesti toivetta erilaisista retkistä. Kesän aikana retkiä järjestettiinkin runsaasti ja ulkoilua sekä liikuntaa lisättiin toiminnan arkeen entisestään. Kesällä asiakkaille järjestettiin jatkuvana teemana Tavana Line –risteilyteemaista ohjelmaa, jossa tehtiin muun muassa nojatuolimatkoja ja erilaista merimatkailuun liittyvää aktiviteettia omissa toimitiloissa. Asiakkaat osallistuivat aktiivisesti projektin valmisteluun ja siitä tuli paljon myönteistä palautetta.
Kesällä yksikön turvallisuussuunnitelmien päivittämisen yhteydessä perustettiin nimike “turvallisuuden asiakasedustaja”. Asiakasedustaja tekee säännöllisesti turvallisuuskävelyitä toimitiloissa itsenäisesti tai ohjaajan kanssa. Hän kirjaa huomioitaan ja raportoi henkilökunnalle mahdollisesti havaitsemiaan puutteita.
 
Toiminnan laadun arviointi 

Laatupoikkeamien kirjaamista varten on laadittu uudet yhtiötasoiset pohjat ja jatkossa panostamme siihen, että henkilökunta tuntee laatupoikkeamaprosessin entistä paremmin. Yhteisessä kehittämispäivässä nostettiin aiheeksi poikkeamien sekä riskien tunnistaminen ja raportointi. Aiheesta järjestettiin myös yhtiötasoista koulutusta koko henkilöstölle. Koko henkilöstö osallistui alkukesästä vaarojen ja haittojen kartoitukseen ja arvioinnin pohjalta tehtiin toimintasuunnitelma. 
Myös valvontalain 29§ mukaisesta henkilöstön ilmoitusvelvollisuudesta järjestettiin koulutusta. Omavalvontasuunnitelman ja elintarvikehuollon omavalvontasuunnitelman päivitys toteutettiin yhdessä henkilökunnan kanssa. 
Kesän aikana päivitettiin myös muun muassa yksikön siivoussuunnitelma, Turvallisesti työssä -opas ja muita yksikön toimintaan liittyviä suunnitelmia, joihin henkilöstö tutustuu syksyn aikana.    
 
Henkilöstötilanne 
 
Henkilökunta on säilynyt samana. Kesäajan toimintaan osallistui asiakkaille entuudestaan tuttu kesätyöntekijä ja muita tuttuja sijaisia, ja vakinainen henkilöstö pääsi viettämään kesälomaa turvallisin mielin. Arjen vahvistusta on saatu myös tutulta ryhmäavustajalta, joka työskentelee Metsätuvalla viikoittain. Lyhytaikaisten sijaisten tarvetta on ollut erittäin vähän, mikä tuo jatkuvuutta ja turvallisuuden tunnetta niin asiakkaille kuin työntekijöillekin. 
Henkilökunnalle tehdyssä työtyytyväisyyskyselyssä enemmistö suosittelee Aspaa työnantajana (NPS 60). Kyselyn tulosten mukaan työntekijät ovat erittäin sitoutuneita Aspa-palveluiden arvojen sekä strategisten tavoitteiden toteutumiseen päivittäisessä työssä ja työyhteisössä. 100% työntekijöistä kokee työnsä merkitykselliseksi, saavansa työkavereilta tarvittaessa apua sekä tulevansa arvostetuksi ja kohdatuksi työpaikallaan. Vuoden 2026 toimintasuunnitelmaan on yhdessä kirjattu kehittämistehtäviksi muun muassa liikunnan ja hyvinvoinnin tarkastelun kautta saatavaa työhyvinvointia ja liikunnan lisääminen asiakastyöhön on ollut mielekästä myös työntekijöille. Yksikön virkistyspäivää vietettiin yhdessä liikkuen sisaryksikkömme työntekijän järjestämässä kaupunkiseikkailussa.

Onnistumiset  

Olemme saaneet niin asiakkailta kuin verkostoiltakin myönteistä palautetta ja meidät nähdään luotettavana yhteistyökumppanina. Läheisten palaute toiminnasta on ollut positiivista ja henkilökunnan ammattitaitoa sekä asiakkaan yksilöllistä huomioimista on kehuttu loistavaksi.

Metsätuvalla siirryttiin talvella kirjaamaan sosiaalihuollon asiakastietovarantoon, Kantaan. Kirjaaminen on ollut kesän aikana aktiivisesti tarkastelussa ja olemme saaneet kirjaamisen auditoinnissa erittäin myönteistä palautetta kirjaamisvalmentajalta erityisesti asiakasta kunnioittavasta kirjaamistyylistämme. Asiakkaiden palveluiden toteuttamissuunnitelmia on kesän aikana päivitetty Kantaan, ja asiakkaat pääsevät myös itse tarkastelemaan suunnitelmiaan OmaKannasta. 

Yksikkömme sai Aspa Palvelut Oy:n hallinnolta palkinnon erityisen ansiokkaasta toiminnasta kuluneen vuoden aikana. Välipalkitsemisen perusteina oli muun muassa korkea asiakas- ja henkilöstötyytyväisyys, hyvin hoidettu talous sekä muut laatutekijät. Välipalkitsemiseen myönnetty rahasumma käytetään yksikön kehittämiseen syksyllä.

Kehittämissuunnitelmat 

Tulevan syksyn kehittämistyönä tulee olemaan Kanta-kirjaamisen laadullinen sisältö: uusista kansallisista asiakirjamalleista ja niiden käytöstä on tiedusteltu tilaajalta, joka on perustanut työryhmän palvelukohtaisen kirjaamisohjeen laatimiseksi. Tähän liittyen tullaan toteuttamaan sekä kirjaamisen tekniseen että laadulliseen puoleen keskittyviä koulutuksia ja keskusteluja. Myös muut hyvinvointialueet siirtyvät viimeistään syksyllä Kanta-kirjaamiseen. Henkilökuntamme jakaa arvokasta osaamistaan uudesta kirjaamistavasta myös muille yksiköille.
Kevään Liikkuva Tavana -työpajassa tehtiin toimintasuunnitelma työhyvinvoinnin säilyttämisen ja lisäämisen tueksi. Toimenpiteiden seurantaa tehdään kuukausittain. 
Toimitilojen ja työskentelyn turvallisuus on kesän ja syksyn teemana. Suunnitelmat on päivitetty ja syksyllä koko henkilöstö osallistuu alkusammutuskoulutukseen. Myös mielenterveysaiheista koulutusta on luvassa ja loppuvuodelle on suunnitteilla yksikön sisäistä kehittämistä ja virkistystä.

